'Boer'-paartjie se lied 'n treffer | Netwerk24
Deur Anena Burger 17 April 2021 17:41
Richann Brüssow en René de Klerk, die paartjie van die werklikheidsreeks Boer soek 'n vrou, se eerste enkelsnit, "Vrystaatse vlaktes", is 'n wegholsukses. Foto: Christian Wolf
Die liedjie "Vrystaatse vlaktes" van Richann Brüssow en René de Klerk, die paartjie van die gewilde werklikheidsreeks Boer soek 'n vrou op kykNET, het soos 'n Vrystaatse somerdonderstorm Suid-Afrikaanse musiekgehore getref en is 'n wegholsukses.
Digitale platforms soos Apple Music, Vevo en YouTube waarop die enkelsnit uitgereik is, het Vrydag gekreun onder die duisende besoekers wat graag die lied vir die eerste keer wou hoor.
Brüssow (30) en De Klerk (26) het Donderdagaand hul eerste enkelsnit onder hul verhoognaam, Reën, bekend gestel.
Hendrik Spangenberg, bemarkingspesialis van Select Musiek en die groep se mediabestuurder, sê hulle is totaal oorbluf deur Suid-Afrikaners se reaksie op die enkelsnit.
Hy sê terwyl Brüssow en De Klerk Vrydagaand op Toks en Tjops op kykNET verskyn het, het die liedjie in die eerste plek op Apple Music se musieklys ingeskuif.
"Richann en René is heeltemal oorweldig en het gisteraand gesê hulle het nie woorde om hul dankbaarheid te verwoord nie. Hulle het glad nie verwag dat die liedjie so goed sou vaar nie," het Spangenberg Saterdagoggend met 'n groot glimlag gesê.
Spangenberg sê dit is ongelooflik dat die liedjie binne die eerste 24 uur nadat die uitgereik is boaan Apple Music se musieklys beland het.
Die musiekvideo het teen Saterdagoggend meer as 58 000 kykers gelok. 'n Paar uur later het dit opgeskiet na 62 000.
Etlike bewonderaars het boodskappe van gelukwensing na die paartjie se Facebookblad gestuur.
Jossie Taute skryf:"Wow dit is awesome. Love die song en ook dit wat jul op Toks en Tjops gesing het. Julle reis begin nou. Wens julle alle sterkte en voorspoed toe. Julle is 'n stunning couple. Geweet van die begin af julle is 'n match."
Rochell Kitching skryf: "Pragtige liedjie. Julle is beslis Boer soek 'n vrou se glaspaartjie. Baie geluk julle."